b'\n_START_ARTICLE_\nDvasininkas\n_START_SECTION_\nIstorija\n_START_PARAGRAPH_\nDvasininko institucija atsirado formuojantis religinei doktrinai, klostantis tikin\xc4\x8di\xc5\xb3j\xc5\xb3 organizacijai, kulto apeig\xc5\xb3 ir ritual\xc5\xb3 formai. Senov\xc4\x97je dvasinink\xc5\xb3 funkcijas atlikdavo socialin\xc4\x97s grup\xc4\x97s vadovai (\xc5\xa1eimos t\xc4\x97vas, genties vadas, karalius)._NEWLINE_Egipte i\xc5\xa1 prad\xc5\xbei\xc5\xb3 faraonas laikytas \xc5\xbemoni\xc5\xb3 ir diev\xc5\xb3 tarpininku. \xc5\xbdyniai r\xc5\xabpindavosi \xc5\xa1ventyklomis; j\xc5\xb3 buvo \xc4\xafvairi\xc5\xb3 rang\xc5\xb3, vyriausiasis vadovavo kultui. Rom\xc4\x97n\xc5\xb3 kulto apeigas atlikdavo \xc5\xa1eimos galva, kuris b\xc5\xabdavo atsakingas u\xc5\xbe \xc5\xa1eimos kulto apeigas, tinkam\xc4\x85 lar\xc5\xb3, penat\xc5\xb3, nam\xc5\xb3 \xc5\xbeidinio garbinim\xc4\x85. V\xc4\x97liau kultui \xc4\x97m\xc4\x97 vadovauti karalius, susik\xc5\xabrus respublikai \xc5\xa1ios funkcijos buvo perduotos \xc5\xbeyniams. Kelt\xc5\xb3 dvasininkai buvo druidai, lygiateisiai su gen\xc4\x8di\xc5\xb3 vadais, riteriais. I\xc5\xa1rinktas vyriausiasis \xc5\xbeynys eidavo pareigas iki mirties. ST minima, kad dvasininku i\xc5\xa1 prad\xc5\xbei\xc5\xb3 buvo \xc5\xa1eimos t\xc4\x97vas. Dvasininko tarnybai reik\xc4\x97jo atitinkamai pasirengti, tod\xc4\x97l atsirado dvasinink\xc5\xb3 mokyklos.\n_START_SECTION_\nKatalik\xc5\xb3 ba\xc5\xbeny\xc4\x8dia\n_START_PARAGRAPH_\nIki Vatikano II susirinkimo (1962\xe2\x80\x931965 m.) Katalik\xc5\xb3 ba\xc5\xbeny\xc4\x8dioje dvasininku klierikas tapdavo po tonz\xc5\xabros apeig\xc5\xb3. Buvo \xc5\xbeemesni\xc5\xb3j\xc5\xb3 \xc5\xa1ventim\xc5\xb3 dvasininkai: ostiarijus, lektorius, egzorcistas, auk\xc5\xa1tesni\xc5\xb3j\xc5\xb3: subdiakonas, diakonas, kunigas, vyskupas. Kai kurie j\xc5\xb3 i\xc5\xa1liko ir dabar. Dvasininkais pagal pareigas yra vikaras, klebonas, dekanas, vyskupas, arkivyskupas, metropolitas, kardinolas, popie\xc5\xbeius, pagal titulus - kanauninkas, prelatas. Prie dvasinink\xc5\xb3 priskiriami ir asmenys, dav\xc4\x99 vienuolio \xc4\xaf\xc5\xbeadus._NEWLINE_Ba\xc5\xbeny\xc4\x8dios kunigyst\xc4\x97 kyla i\xc5\xa1 J\xc4\x97zaus Kristaus kunigyst\xc4\x97s ir priklauso hierarchinei kunigystei. Po Vatikano II susirinkimo dvasininkais tampama pri\xc4\x97mus diakono \xc5\xa1ventimus. Sutvirtinti sakramentine malone jie tarnauja Dievo tautai i\xc5\xa1vien su kunigais ir vyskupais. Konsekruojant vyskupus jiems suteikiama kunigyst\xc4\x97s pilnatv\xc4\x97. Asmuo, tap\xc4\x99s dvasininku, i\xc5\xa1skiriamas i\xc5\xa1 pasaulie\xc4\x8di\xc5\xb3 ir priskiriamas kuriai nors vyskupijai (b\xc5\xabtinai turi priklausyti vyskupijai ar vienuolijai). Dvasininkas turi tam tikras teises ir pareigas. Kai kuriose valstyb\xc4\x97se dvasinink\xc5\xb3 teis\xc4\x97s nustatomos susitarimais tarp Ba\xc5\xbeny\xc4\x8dios ir valstyb\xc4\x97s: dvasininko nelie\xc4\x8diamyb\xc4\x97 (draud\xc5\xbeiama be dvasin\xc4\x97s vadovyb\xc4\x97s \xc5\xbeinios teisti ir kt.), laisv\xc4\x97 nuo karin\xc4\x97s tarnybos ir kitos. Dvasininkas \xc4\xafsipareigoja paklusnumui, celibatui ir gyvenimo paprastumui bei \xc5\xa1ventumui; d\xc4\x97vi specialius drabu\xc5\xbeius. Nuolatin\xc4\x97s tarnyst\xc4\x97s vedusi\xc5\xb3j\xc5\xb3 diakon\xc5\xb3 nesaisto kai kurie draudimai dalyvauti pasaulietin\xc4\x97je vald\xc5\xbeioje. Dvasininkais nustojama b\xc5\xabti \xc4\xafrod\xc5\xbeius \xc5\xa1ventim\xc5\xb3 negaliojim\xc4\x85, pa\xc5\xa1alinimu d\xc4\x97l bausm\xc4\x97s, Apa\xc5\xa1tal\xc5\xb3 Sostui patenkinus dvasininko pra\xc5\xa1ym\xc4\x85 gr\xc4\xaf\xc5\xbeti \xc4\xaf pasaulie\xc4\x8di\xc5\xb3 luom\xc4\x85. Reikalavimus \xc5\xa1ventim\xc5\xb3 teis\xc4\x97tumui nustato Kanon\xc5\xb3 teis\xc4\x97s kodeksas.\n_START_SECTION_\nProtestantai\n_START_PARAGRAPH_\nProtestantai formaliai neturi dvasinink\xc5\xb3, turi tik kunig\xc5\xb3 tarnyst\xc4\x99, kuri leid\xc5\xbeia jiems eiti kunigo pareigas (kai kuriose bendruomen\xc4\x97se ir moterims) \xe2\x80\x93 mokyti tikybos ir vadovauti pamaldoms. Evangelikai liuteronai, Evangelikai reformatai, Anglikon\xc5\xb3 ba\xc5\xbeny\xc4\x8dia celibato nepraktikuoja (XX a. vid. prad\xc4\x97jo rastis vienuoli\xc5\xb3 grupi\xc5\xb3).\n_START_SECTION_\nSta\xc4\x8diatikiai\n_START_PARAGRAPH_\nSta\xc4\x8diatiki\xc5\xb3 ba\xc5\xbeny\xc4\x8dioje dvasininku tampama pri\xc4\x97mus diakono \xc5\xa1ventimus. Pagal hierarchij\xc4\x85 toliau eina kunigas (\xc5\xbeargonu - popas), vyskupas, ir atitinkamas pareigas einantys patriarchai bei metropolitai. Sta\xc4\x8diatiki\xc5\xb3 dvasininkai i\xc5\xa1skiriami i\xc5\xa1 pasaulie\xc4\x8di\xc5\xb3 ir b\xc5\xabtinai priskiriami kuriai nors vyskupijai ar vienuolijai. Jie \xc4\xafpareigojami paklusnumui, gyvenimo paprastumui bei \xc5\xa1ventumui, dalis (vienuoliai ir auk\xc5\xa1tieji dvasininkai) privalo laikytis celibato, d\xc4\x97v\xc4\x97ti specialius drabu\xc5\xbeius.\n_START_SECTION_\nLietuvoje\n_START_PARAGRAPH_\nLietuvoje iki 1387 m. krik\xc5\xa1to daugiausia buvo senojo lietuvi\xc5\xb3 tik\xc4\x97jimo dvasininkai - kriviai, \xc5\xbeyniai, vaidilos. Pirmieji katalik\xc5\xb3 dvasininkai atsirado prie\xc5\xa1 Mindaugo krik\xc5\xa1t\xc4\x85 (1251 m.), sta\xc4\x8diatiki\xc5\xb3 \xe2\x80\x93 1317 m. Lietuvos did\xc5\xbeiajam kunigaik\xc5\xa1\xc4\x8diui Gediminui \xc4\xafsteigus sta\xc4\x8diatiki\xc5\xb3 metropolij\xc4\x85, evangelik\xc5\xb3 (liuteron\xc5\xb3 ir reformat\xc5\xb3 - per reformacij\xc4\x85 XVI a)._NEWLINE_\xc5\xbdyd\xc5\xb3 religinei bendruomenei (kahalui) vadovauja rabinas. Nuo XIV a. pabaigoje karaim\xc5\xb3 religin\xc4\x97ms bendruomen\xc4\x97ms vadovauja hachanai, totori\xc5\xb3 \xe2\x80\x93 mulos.'